
Tisztelt Képviselő-testület!

Az egészségügyi alapellátásról szóló 2015. évi CXXIII. törvény 10. § (1) bekezdése szerint az alapellátáshoz kapcsolódóan - e feladatok rendelési időn kívüli ellátására - háziorvosi, házi gyermekorvosi és fogorvosi ügyeleti ellátásról kell gondoskodni, amit önkormányzatunk feladat-ellátási szerződések keretében biztosít. 
Az Inter-Ambulance Egészségügyi és Szolgáltató Zrt.-vel a háziorvosi és házi gyermekorvosi ügyeleti ellátásra kötött feladat-átadási szerződés III. fejezet 19. pontja szerint a szolgáltató köteles évente egy alkalommal írásos beszámolót készíteni, továbbá válaszolni a felmerült kérdésekre. A beszámoló megtételének időpontjáról a megbízók írásban külön értesítik a szolgáltatót, ennek legkésőbbi időpontja minden naptári év május 31. napja.
A témához kapcsolódik, hogy mint ismeretes, az egészségügyi rendszer átalakításának keretében folyamatban van az orvosi ügyeleti ellátórendszer átalakítása is, mely során fokozatosan központosításra, állami feladatkörbe kerül az ellátás, amit a tervek szerint részben a háziorvosok, részben az Országos Mentőszolgálat útján fognak biztosítani.

Városunk ügyeleti ellátása a tervek szerint 2024. január 1-jével kerül át az államhoz, ilyen formán ez lehet az utolsó ügyeleti beszámoló, amit tárgyalunk, azonban e tekintetben lehetnek még változások.

Kérem a beszámoló szíves megtárgyalását és elfogadását.
…/2023. (VI. 29.) ÖKT határozati javaslat

Sülysáp Város Önkormányzatának Képviselő-testülete az Inter-Ambulance Egészségügyi és Szolgáltató Zrt. (székhelye: 1145 Budapest, Thököly út 165. 1. em. 5.; cgj.: 01-10-047813) az egészségügyi alapellátásról szóló 2015. évi CXXIII. törvény 10. § (1) bekezdése, valamint az önkormányzattal fennálló Feladat-átadási szerződés III. fejezet 19. pontja alapján előterjesztett 2022. évi beszámolóját – megköszönve munkájukat – elfogadja.

Határidő: azonnal

Felelős: polgármester

Sülysáp, 2023. június 22.

Horinka László

